Териториите са върнати впоследствие на херцог Емануил Филиберт I Савойски, удостоен със званието „Управител на Хабсбургска Нидерландия“ от краля на Испания Филип II. Херцогът под командването на испанската армия побеждава французите при Сен Кантен през 1559 г. и с Мира от Като Камбрези получава реституцията на някои територии на Савойското херцогство. Оттогава той осъществява поредица от реформи, насочени към централизацията на Пиемонт и организиране му около властта му. Емануил Филиберт Савойски премахва много от древните фискални привилегии, както и крепостното право, укрепва границите и армията, извеждайки я на високи нива, участва с флотата си в християнската победа при Лепанто, опитва се (неуспешно) да присъедини към Пиемонт Маркграфство Монферат и Маркграфство Салуцо. И по-важното: разбира, че бъдещето на Дом Савоя не трябва да се търси във френската област, унифицирана от мощна монархия, а в Италия и затова през 1562 г. премества столицата си от Шамбери в Торино. Tой кара да построят Цитаделата на Торино във формата на пентаграм, от която днес е останала само централната постройка. Това е основна отбранителна система, която неведнъж спасява Пиемонт от вражески нашествия.